**SÆRLIGE BESTEMMELSER FOR FAXI ISLANDSHESTFORENING**

Vedtatt av årsmøtet 25. februar 2016.

Disse bestemmelsene er et supplement til loven som er vedtatt i henhold til bestemmelsene fra Norges Idrettsforbund (NIF)

**Organisatorisk tilknytning:**

Faxi Islandshestforening (Faxi) er en lokalforening tilknyttet Norsk Islandshestforening, (NIHF), som er egen gren under Norges Rytterforbund (Nryf)

Faxi er gjennom NIHF tilsluttet den internasjonale organisasjonen FEIF.

Faximedlemmer forpliktes derfor å følge alle bestemmelser som gjelder for NIHF og FEIF.

**Formålet til NIHF lyder:**

NIHF sitt formål er å virke for utbredelsen og kjennskap til islandshesten og dennes korrekte bruk i ridesporten og å lede renavlen av islandshest i Norge etter de retningslinjer som er fastsatt, samt å samle venner av islandshesten om slike fellesoppgaver som vil fremme disse formål. NIHF skal, så vel i ridesport som i avlsarbeid, legge vekt på å bevare og å styrke islandshestens særlige egenskaper, de spesielle islandske gangarter, hestens robusthet og villhestkarakter. NIHF skal fastholde den absolutte og ubetingede renavl, og i samarbeid med Staten og FEIF, utarbeide retningslinjer for kåringer av avlsdyr så langt dette samsvarer med norsk kåringslov. NIHF skal utdanne instruktører, dommere og ryttere og avholde ridestevner og avlsutstillinger. NIHF skal bidra til samarbeid mellom lokallagene og søke samarbeid med andre hesteorganisasjoner og representere sporten med islandshesten internasjonalt.

**Faxi skal, i tillegg til NIHFs formål, arbeide for:**

* å samle islandshestinteresserte i regionen til felles aktiviteter som fremmer utvikling av, og kunnskapen om islandshesten
* å skape et miljø hvor medlemmene ved sin adferd og sin positive omtale av islandshestmiljøet bidrar til utvikling av et fellesskap som trekker til seg nye, engasjerte og aktive medlemmer

**Om medlemskap i Faxi og NIHF:**

Medlem i NIHF blir en enten som hovedmedlem eller familiemedlem i et lokallag. Alle enkeltpersoner er hovedmedlemmer. Dersom flere personer i en familie bor under samme tak, må minst ett medlem være hovedmedlem, mens de øvrige er familiemedlemmer. Hvert hovedmedlemskap omfatter også ett abonnement på NIHF sitt medlemsblad Islandshestforum. Familiemedlemskap omfatter ikke medlemsbladet, men innehar ellers samme retter som et hovedmedlemskap.

**Kontingent til Faxi og NIHF**

1. Fristen for innbetaling av kontingent til NIHF, fastsettes av styret i NIHF.

2. Dersom kontingenten ikke er innbetalt senest to måneder etter fristen i pkt. 1 mister

en alle rettigheter frem til kontingenten er betalt. Dette omfatter også retten til å delta på

arrangementer som krever medlemskap.

Nye hovedmedlemmer som melder seg inn første gang som medlem av NIHF, får fulle medlemsretter fra det tidspunkt de melder seg inn.

Hvis en person ønsker å bytte lokallag, skal dette skje ved årsskiftet.

**Deltagelse på kurs og stevner:**

For å delta på kurs og stevner i klubben skal rytteren/deltageren være medlem av Faxi eller annen forening tilknyttet NIHF/FEIF.

Styret kan bestemme om kurs skal være forbeholdt egne medlemmer.

Styret kan bestemme at deltagere fra andre lokalklubber skal betale en høyere deltageravgift.

Unntak om medlemskap for rytter kan gjøres for spesielle kurs (rekrutteringskurs) og da skal dette gå tydelig fram av invitasjonen.

Hester som brukes skal være minst 5 år og registrert i World Fengur.

Det kan gjøres unntak fra hestens alder for kurs spesielt tilrettelagt for yngre hester.

Hopper kan ikke være med på kurs det året de føller.

 **Økonomisk støtte fra Faxi:**

Så fremt Faxi har økonomisk evne skal klubbens representanter til Lokallagsmøtet og Årsmøtet i NIHF og møter i Rogaland rytterkrets ha dekket/få støtte til sine utgifter til reise og opphold. Styret bestemmer støtten ut i fra foreningens økonomi.

Styret kan også vedta å støtte økonomisk annen representasjon av klubben, f. eks. deltagelse på ungdomssamlinger med eller uten hest.